Fas Visen

Josef Smit i pablisim tufala stori abaot Fas Visen long taem we hem i bin laef yet. Faswan long olgeta ia, we tedei yumi save olsem Josef Smit—Histri, oli bin putum insaed long Perel we I Gat Bigfala Praes, mo olsem ia nao hem i kam stori ia we oli save gud long hem. Tufala nara stori, we oli no bin pablisim, be oli bin raetem long ol fasfala laef stori blong Josef Smit, mo afta long hemia, hem i bin raetem long wan jenol, plante taem, oli fogetem, kasem taem we ol man blong raetem histri, we oli wok blong Jos Ia blong Jisas Kraes Ia blong Ol Lata-dei Sent oli faenem ol stori ia bakegen mo oli pablisim olgeta long ol yia 1960. Stat long tetaem ia, olgeta pepa ia, oli bin toktok raon long olgeta plante taem long ol magasin blong Jos, long ol wok we Jos i printim, o, olgeta we oli wok wetem Jos oli printim, mo tu, ol Lata-dei Sent pipol we oli stap stadi oli bin pablisim long ol nara ples. Antap long ol stori we hemwan i bin raetemdaon, i gat narafala faef stori blong visen blong Josef Smit we samfala pipol we oli bin laef long sem taem olsem hem, oli bin raetem.

Ol defren stori abaot Fas Visen ia, oli tokbaot wan semfala stori nomo, be samfala ditel mo samting we oli tokbaot plante nao i defren smol long ol narawan. Ol man we oli stap raetem histri, oli save se taem wan man i stap talem bakegen mo bakegen wan eksperiens blong hem long ol defren ples, mo long ol defren pipol ova long plante yia, bae wanwan stori ia bae i tokbaot bigwan sam defren pat blong eksperiens ia, mo bae i gat ol spesel ditel we i no stap long sam narafala ples. I tru. Ol samting olsem we oli defren long ol stori ia blong Fas Visen, oli stap long ol defren skripja stori blong visen blong Pol long rod i go long Damaskes, mo long eksperiens blong Ol Aposol antap long Hil ia we Jisas I Kam Niu I Kam Narafala. Be yet, i nomata ol samting ia we oli defren, wan semfala stori i stap long evriwan long ol stori ia abaot Fas Visen. Sam oli mekem mistek mo oli toktok bigwan se eni samting we i defren taem oli stap talem bakegen stori ia, i wan pruf se hemia i wan giaman stori. Be i no olsem. Ol rij rekod blong histri oli mekem se yumi save lanem moa abaot bigfala taem ia, i bitim we sapos oli neva bin raetemdaon.

Category:Jos blong Jisas Kraes blong ol Lata-dei Sent